ΟΔΗΓΊΑ 2006/13/ΕΚ ΤΗΣ ΕΠΙΤΡΟΠΉΣ της 3ης Φεβρουαρίου 2006 για την τροποποίηση των παραρτημάτων Ι και ΙΙ της οδηγίας 2002/32/ΕΚ του Ευρωπαϊκού Κοινοβουλίου και του Συμβουλίου σχετικά με τις ανεπιθύμητες ουσίες στις ζωοτροφές όσον αφορά τις διοξίνες και τα παρόμοια με τις διοξίνες PCB (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές (1), και ιδίως το άρθρο 8 παράγραφος 1, Εκτιμώντας τα ακόλουθα: (1) Η οδηγία 2002/32/ΕΚ ορίζει ότι απαγορεύεται η θέση σε κυκλοφορία και η χρήση των προϊόντων που προορίζονται για ζωοτροφές και τα οποία περιέχουν ανεπιθύμητες ουσίες σε επίπεδα που υπερβαίνουν τα ανώτατα όρια που καθορίζονται στο παράρτημα Ι της οδηγίας αυτής. (2) Ο όρος «διοξίνες», όπως αναφέρεται στην εν λόγω οδηγία, καλύπτει μια ομάδα 75 πολυχλωριωμένων διβενζο-παρα-διοξινών (PCDD) και 135 πολυχλωριωμένων διβενζοφουρανίων (PCDF), 17 από τις οποίες εγείρουν τοξικολογικές ανησυχίες. Τα πολυχλωριωμένα διφαινύλια (PCB) είναι μια ομάδα 209 διαφορετικών ουσιών που μπορούν να διαιρεθούν σε δύο ομάδες σύμφωνα με τις τοξικολογικές ιδιότητές τους: 12 ουσίες εμφανίζουν τοξικολογικές ιδιότητες παρόμοιες με τις διοξίνες και, ως εκ τούτου ονομάζονται συχνά «παρόμοια με τις διοξίνες PCB». Τα υπόλοιπα PCB δεν εμφανίζουν τοξικότητα παρόμοια με των διοξινών, αλλά έχουν διαφορετικά τοξικολογικά χαρακτηριστικά. (3) Κάθε ουσία της ομάδας των διοξινών ή των παρόμοιων με τις διοξίνες PCB παρουσιάζει διαφορετικό επίπεδο τοξικότητας. Για να γίνει δυνατός ο υπολογισμός της συνολικής τοξικότητας των διαφόρων αυτών ουσιών, εισήχθη η έννοια των συντελεστών τοξικής ισοδυναμίας (TEF), προκειμένου να διευκολυνθεί η αξιολόγηση του κινδύνου και ο ρυθμιστικός έλεγχος. Αυτό σημαίνει ότι τα αναλυτικά αποτελέσματα που αφορούν και τις 17 μεμονωμένες ουσίες της ομάδας των διοξινών και τις 12 ουσίες της ομάδας των παρόμοιων με τις διοξίνες PCB εκφράζονται με βάση μια μετρήσιμη μονάδα: «συγκέντρωση ισοδύναμου τοξικότητας TCDD» (TEQ). (4) Στις 30 Μαΐου 2001 η επιστημονική επιτροπή τροφίμων (EET) εξέδωσε γνώμη σχετικά με την αξιολόγηση του κινδύνου των διοξινών και των παρόμοιων με τις διοξίνες PCB στα τρόφιμα, επικαιροποιώντας τη γνώμη της 22ας Νοεμβρίου 2000 για το εν λόγω θέμα με βάση τις νέες επιστημονικές πληροφορίες που είχαν προκύψει από την έκδοση της τελευταίας (2). Η ΕΕΤ όρισε ως ανεκτό όριο εβδομαδιαίας πρόσληψης (ΑΟΕΠ) για τις διοξίνες και τα παρόμοια με τις διοξίνες PCB τα 14 pg WHO-TEQ/kg σωματικού βάρους. Οι εκτιμήσεις της έκθεσης δείχνουν ότι μεγάλο ποσοστό του πληθυσμού της Κοινότητας προσλαμβάνει μέσω των τροφών ποσότητες που υπερβαίνουν το ΑΟΕΠ. Ορισμένες ομάδες του πληθυσμού σε κάποιες χώρες ενδέχεται να εκτίθενται σε μεγαλύτερο κίνδυνο λόγω των ιδιαίτερων διατροφικών συνηθειών τους. (5) Περισσότερο από το 90 % της έκθεσης του ανθρώπου σε διοξίνες και σε παρόμοια με τις διοξίνες PCB προέρχεται από τα τρόφιμα. Τα τρόφιμα ζωικής προέλευσης ευθύνονται συνήθως σε ποσοστό 80 % περίπου της συνολικής έκθεσης. Η έκθεση των ζώων σε διοξίνες και σε παρόμοια με τις διοξίνες PCB προέρχεται κυρίως από τις ζωοτροφές. Επομένως, οι ζωοτροφές, και σε ορισμένες περιπτώσεις το έδαφος, εγείρουν ανησυχίες ως πιθανές πηγές διοξινών και παρόμοιων με τις διοξίνες PCB. (6) Έχει ζητηθεί από την επιστημονική επιτροπή για τη διατροφή των ζώων (ΕΕΔΖ) να γνωμοδοτήσει σχετικά με τις πηγές μόλυνσης των ζωοτροφών από διοξίνες και PCB, συμπεριλαμβανομένων και των παρόμοιων με τις διοξίνες PCB, την έκθεση των ζώων που παράγουν είδη διατροφής στις διοξίνες και τα PCB, τη μεταφορά των στοιχείων αυτών στα τρόφιμα ζωικής προέλευσης και τον οποιονδήποτε αντίκτυπο των διοξινών και των PCB που υπάρχουν στις ζωοτροφές στην υγεία των ζώων. Η ΕΕΔΖ εξέδωσε τη γνώμη της στις 6 Νοεμβρίου 2000. Προσδιόρισε τα ιχθυάλευρα και τα ιχθυέλαια ως τις σοβαρότερα μολυσμένες πρώτες ύλες ζωοτροφών. Το ζωικό λίπος διαπιστώθηκε ότι είναι η αμέσως επόμενη πρώτη ύλη με τη σοβαρότερη μόλυνση. Όλες οι άλλες πρώτες ύλες ζωοτροφών ζωικής και φυτικής προέλευσης είχαν σχετικά χαμηλά επίπεδα μόλυνσης από διοξίνες. Η χορτονομή παρουσίαζε διάφορα επίπεδα μόλυνσης από διοξίνες, ανάλογα με την τοποθεσία, το βαθμό μόλυνσης με έδαφος και έκθεσης σε πηγές ατμοσφαιρικής ρύπανσης. Η ΕΕΔΖ συνιστά, μεταξύ άλλων, να δοθεί έμφαση στον περιορισμό του αντίκτυπου των σοβαρότερα μολυσμένων πρώτων υλών ζωοτροφών στη συνολική μόλυνση της διατροφής. (7) Μολονότι, από τοξικολογική άποψη, τα ανώτατα επίπεδα πρέπει να εφαρμόζονται στις διοξίνες και στα παρόμοια με τις διοξίνες PCB, έχουν οριστεί ανώτατα επίπεδα μόνο για τις διοξίνες και όχι για τα παρόμοια με τις διοξίνες PCB, λόγω των τότε πολύ περιορισμένων διαθέσιμων στοιχείων σχετικά με τον επιπολασμό τους. Εντούτοις, στο μεταξύ είναι διαθέσιμα περισσότερα στοιχεία όσον αφορά την παρουσία των παρόμοιων με τις διοξίνες PCB. (8) Σύμφωνα με την οδηγία 2002/32/ΕΚ, η Επιτροπή πρέπει να επανεξετάσει τις διατάξεις σχετικά με τις διοξίνες μέχρι το τέλος του 2004 για πρώτη φορά, λαμβάνοντας υπόψη τα νέα στοιχεία όσον αφορά την παρουσία διοξινών και παρόμοιων με τις διοξίνες PCB, ιδίως ενόψει της συμπερίληψης των παρόμοιων με τις διοξίνες PCB στα ανώτατα επίπεδα που θα καθοριστούν. (9) Όλοι οι υπεύθυνοι επιχειρήσεων τροφίμων και ζωοτροφών πρέπει να εξακολουθήσουν να καταβάλλουν κάθε δυνατή προσπάθεια ώστε να πράξουν ό,τι απαιτείται προκειμένου να περιορίσουν την παρουσία διοξινών και PCB στα τρόφιμα και στις ζωοτροφές. Η οδηγία 2002/32/ΕΚ προβλέπει αντίστοιχα ότι τα εφαρμοστέα ανώτατα επίπεδα πρέπει να επανεξεταστούν έως την 31η Δεκεμβρίου 2006 το αργότερο με σκοπό τη σημαντική μείωσή τους. Δεδομένου του χρόνου που απαιτείται προκειμένου να συγκεντρωθούν επαρκή στοιχεία παρακολούθησης ώστε να καθοριστούν τέτοια σημαντικά χαμηλότερα επίπεδα, το εν λόγω χρονικό όριο θα πρέπει να επεκταθεί. (10) Προτείνεται να οριστούν ανώτατα επίπεδα για το σύνολο των διοξινών και των παρόμοιων με τις διοξίνες PCB που εκφράζονται σε τοξικά ισοδύναμα της Παγκόσμιας Οργάνωσης Υγείας (ΠΟΥ), χρησιμοποιώντας τους TEF της ΠΟΥ, δεδομένου ότι αυτή είναι η καταλληλότερη προσέγγιση από τοξικολογική άποψη. Προκειμένου να εξασφαλιστεί η ομαλή μετάβαση, πρέπει να συνεχίσουν να ισχύουν τα υπάρχοντα επίπεδα για τις διοξίνες για μια μεταβατική περίοδο, μαζί με τα νεοορισθέντα επίπεδα για το σύνολο των διοξινών και των παρόμοιων με τις διοξίνες PCB. Το ξεχωριστό ανώτατο επίπεδο για τις διοξίνες (PCDD/F) θα εξακολουθήσει να εφαρμόζεται προσωρινά. Τα προϊόντα που προορίζονται για τη διατροφή των ζώων, τα οποία αναφέρονται στο σημείο 27α, πρέπει να συμμορφώνονται, κατά τη διάρκεια αυτής της προσωρινής περιόδου, με τα ανώτατα επίπεδα για τις διοξίνες και με τα ανώτατα επίπεδα για το σύνολο των διοξινών και των παρόμοιων με τις διοξίνες PCB. Θα ληφθεί μέριμνα ώστε την 31η Δεκεμβρίου 2008 να καταργηθεί το ξεχωριστό ανώτατο επίπεδο για τις διοξίνες. (11) Έχει πρωτεύουσα σημασία τα αποτελέσματα των αναλύσεων να καταγράφονται και να ερμηνεύονται κατά τρόπο ομοιόμορφο, έτσι ώστε να εξασφαλίζεται η εναρμονισμένη προσέγγιση εφαρμογής των κανόνων σε όλη την Κοινότητα. Η οδηγία 2002/70/ΕΚ της Επιτροπής, της 26ης Ιουλίου 2002, για καθορισμό των απαιτήσεων για τον προσδιορισμό των επιπέδων των διοξινών και των παρόμοιων με τις διοξίνες PCB στις ζωοτροφές (3), προβλέπει ότι ένα προϊόν που προορίζεται για τη διατροφή των ζώων θεωρείται ότι δεν συμμορφώνεται με το ορισθέν ανώτατο επίπεδο εάν το αναλυτικό αποτέλεσμα που επιβεβαιώνεται με διπλή ανάλυση και υπολογίζεται ως μέσος όρος τουλάχιστον δύο ξεχωριστών προσδιορισμών υπερβαίνει το ανώτατο επίπεδο πέρα από κάθε λογική αμφιβολία, λαμβάνοντας υπόψη την αβεβαιότητα μέτρησης. Υπάρχουν διάφορες δυνατότητες για την εκτίμηση της διευρυμένης αβεβαιότητας (4). (12) Το πεδίο εφαρμογής της οδηγίας 2002/32/ΕΚ καλύπτει τη δυνατότητα καθιέρωσης ανώτατων επιπέδων ανεπιθύμητων ουσιών στα πρόσθετα ζωοτροφών. Δεδομένου ότι έχουν βρεθεί υψηλά επίπεδα διοξινών σε ιχνοστοιχεία, πρέπει να καθιερωθεί ένα ανώτατο επίπεδο για τις διοξίνες και το σύνολο των διοξινών και των παρόμοιων με τις διοξίνες PCB για όλα τα πρόσθετα που ανήκουν στη λειτουργική ομάδα ενώσεων ιχνοστοιχείων και τα ανώτατα επίπεδα πρέπει να επεκταθούν σε όλα τα πρόσθετα που ανήκουν στη λειτουργική ομάδα συνδετικών και αντισυσσωματικών ουσιών και στα προμείγματα. (13) Προκειμένου να ενθαρρυνθεί μια δυναμική προσέγγιση όσον αφορά τη μείωση των διοξινών και των παρόμοιων με τις διοξίνες PCB που υπάρχουν στα τρόφιμα και στις ζωοτροφές, ορίστηκαν επίπεδα δράσης με τη σύσταση 2002/201/ΕΚ της Επιτροπής, της 4ης Μαρτίου 2002, για τη μείωση της παρουσίας διοξινών, φουρανίων και πολυχλωριωμένων διφαινυλίων στις ζωοτροφές και στα τρόφιμα (5). Τα εν λόγω επίπεδα δράσης είναι ένα εργαλείο με το οποίο οι αρμόδιες αρχές και οι υπεύθυνοι των σχετικών επιχειρήσεων μπορούν να δώσουν έμφαση στις περιπτώσεις κατά τις οποίες ενδείκνυται να προσδιοριστεί μια πηγή μόλυνσης και να ληφθούν μέτρα για τη μείωση ή την εξάλειψή της. Δεδομένου ότι οι πηγές διοξινών και παρόμοιων με τις διοξίνες PCB είναι διαφορετικές, πρέπει να καθοριστούν ξεχωριστά επίπεδα δράσης για τις διοξίνες, αφενός, και για τα παρόμοια με τις διοξίνες PCB, αφετέρου. (14) Η οδηγία 2002/32/ΕΚ προβλέπει τη δυνατότητα καθορισμού επιπέδων δράσης. Συνεπώς, τα επίπεδα δράσης πρέπει να μεταφερθούν από τη σύσταση 2002/201/ΕΚ στο παράρτημα ΙΙ της οδηγίας 2002/32/EK. (15) Είναι σημαντικό και αναγκαίο να περιοριστεί η έκθεση του ανθρώπου στις διοξίνες και τα παρόμοια με τις διοξίνες PCB από την κατανάλωση τροφίμων, προκειμένου να εξασφαλιστεί η προστασία των καταναλωτών. Δεδομένου ότι η μόλυνση των τροφίμων σχετίζεται άμεσα με τη μόλυνση των ζωοτροφών, πρέπει να υιοθετηθεί μια ολοκληρωμένη προσέγγιση για τη μείωση της επίπτωσης των διοξινών και των παρόμοιων με τις διοξίνες PCB μέσω της τροφικής αλυσίδας, ήτοι από τα προϊόντα που προορίζονται για ζωοτροφές μέσω των ζώων παραγωγής τροφίμων στον άνθρωπο. Ακολουθείται μια δυναμική προσέγγιση προκειμένου να μειωθούν δραστικά οι διοξίνες και τα παρόμοια με τις διοξίνες PCB στα τρόφιμα και στις ζωοτροφές και, κατά συνέπεια, τα εφαρμοστέα ανώτατα επίπεδα πρέπει να αναθεωρηθούν εντός καθορισμένης χρονικής περιόδου με στόχο τον καθορισμό χαμηλότερων επιπέδων. Ως εκ τούτου, θα ληφθεί μέριμνα ώστε, έως την 31η Δεκεμβρίου 2008 το αργότερο, να μειωθούν τα ανώτατα επίπεδα για το σύνολο των διοξινών και των παρόμοιων με τις διοξίνες PCB. (16) Οι υπεύθυνοι των σχετικών επιχειρήσεων πρέπει να καταβάλουν προσπάθειες να αυξήσουν την ικανότητα απολύμανσης, ώστε να εξαλειφθούν αποτελεσματικά οι διοξίνες και τα παρόμοια με τις διοξίνες PCB από τα ιχθυέλαια. Πρέπει να καταβληθούν περαιτέρω προσπάθειες από τους υπευθύνους των σχετικών επιχειρήσεων προκειμένου να διερευνηθούν οι διάφορες δυνατότητες εξάλειψης των διοξινών και των παρόμοιων με τις διοξίνες PCB από τα ιχθυάλευρα και τα προϊόντα υδρόλυσης ιχθυοπρωτεϊνών. Όταν η τεχνολογία απολύμανσης θα είναι διαθέσιμη και για τα ιχθυάλευρα και τα προϊόντα υδρόλυσης ιχθυοπρωτεϊνών, οι εν λόγω υπεύθυνοι θα πρέπει να καταβάλουν προσπάθειες να εξασφαλίσουν επαρκή ικανότητα απολύμανσης. Το σημαντικά χαμηλότερο ανώτατο επίπεδο για το σύνολο των διοξινών και των παρόμοιων με τις διοξίνες PCB, για το οποίο θα υπάρξει μέριμνα έως την 31η Δεκεμβρίου 2008, θα βασίζεται, για τα ιχθυέλαια, τα ιχθυάλευρα και τα προϊόντα υδρόλυσης ιχθυοπρωτεϊνών, στις τεχνικές δυνατότητες της πιο αποτελεσματικής, οικονομικά βιώσιμης διαδικασίας απολύμανσης. Όσον αφορά τις ιχθυοτροφές, το εν λόγω σημαντικά χαμηλότερο επίπεδο θα καθοριστεί με βάση τις τεχνικές δυνατότητες της αποτελεσματικότερης, οικονομικά βιώσιμης διαδικασίας απολύμανσης για τα ιχθυέλαια και τα ιχθυάλευρα. (17) Η διαδικασία εκχύλισης που χρησιμοποιείται για την ανάλυση των διοξινών και των παρόμοιων με τις διοξίνες PCB έχει μεγάλη επίδραση στο αναλυτικό αποτέλεσμα, ιδίως για τα προϊόντα ανόργανης προέλευσης που προορίζονται για ζωοτροφές και, ως εκ τούτου, είναι σκόπιμο να καθοριστεί πριν από την ημερομηνία εφαρμογής η διαδικασία εκχύλισης που πρέπει να χρησιμοποιείται για την ανάλυση των διοξινών και των παρόμοιων με τις διοξίνες PCB. (18) Συνεπώς, η οδηγία 2002/32/ΕΚ πρέπει να τροποποιηθεί αναλόγως. (19) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Τα παραρτήματα I και II της οδηγίας 2002/32/ΕΚ τροποποιούνται σύμφωνα με το παράρτημα της παρούσας οδηγίας. Άρθρο 2 1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς την παρούσα οδηγία το αργότερο έως τις 4 Νοεμβρίου 2006. Ανακοινώνουν αμέσως στην Επιτροπή το κείμενο αυτών των διατάξεων, καθώς και πίνακα αντιστοιχίας μεταξύ αυτών και της παρούσας οδηγίας. Οι διατάξεις αυτές, όταν θεσπίζονται από τα κράτη μέλη, παραπέμπουν στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 3 Φεβρουαρίου 2006.

[Source: multi_eurlex | Tokens: 11938]